Vakok és Gyengénlátók Közép-Magyarországi Regionális Egyesülete

Süssünk-Főzzünk valamit
2024-02-12 15:00 - 17:00 (Europe/Budapest) | Kőrösi Csoma Sándor Kőbányai Kulturális Központ (1105. Budapest, Szent László tér 7-14)
A résztvevők recepteket osztanak meg egymással.

"A koreai stílus" - Kurátori tárlatvezetés a Néprajzi Múzeum időszaki kiállításán
2024-02-14 10:30 - 11:30 | Néprajzi Múzeum (1146 Budapest, Dózsa György út 35.)
Szöul több mint egy évezrede főváros, kereskedelmi, diplomáciai és kulturális központ. A Sárga tengerbe torkolló Han folyó két partján elterülő, erdős hegyekkel övezett város napjainkban Dél-Korea lakossága egynegyedének ad otthont. Rendkívül fejlett informatikai infrastruktúrával rendelkezik, a Forbes magazin pedig 2008-ban a világ hatodik gazdaságilag legerősebb városaként jelölte meg. Mégis, Szöul minden pontján megtalálhatók a történelmi emlékek és a nagy múltra visszatekintő fővárosi státusz bizonyítékai. A modern felhőkarcolók mellett békésen megférnek a királyi paloták és a tradicionális „hánok” házak; a XXI. századi utcákon pedig nem ritka a hagyományos viseletbe öltözött járókelő.
Hosszú történelme során a város vezető szerepet töltött be a filozófia, tudományok és művészetek terén is; mintájául szolgált a mindennapi öltözködésnek és lakáskultúrának. Milyen volt ez a város az iparosodás előtt, és hogyan hatott rá a nyugati kultúra megjelenése? Hogyan érinthető meg Korea szellemisége viseletein, lakóházainak felépítésén keresztül? Miképp köszönnek vissza öltözködési hagyományaik korunk kifutóin? A Néprajzi Múzeum ezekre a kérdésre ad választ első vendégkiállításán, melyen a Szöuli Történeti Múzeum 250 tárgya tekinthető meg.
Az öltözékek és a lakásbelső finom mintázataiban, változataiban tetten érhető a koreai mindennapok és ünnepek, valamint az az egész társadalmat átszövő érték- és szimbólumrendszer, melyet a koreai konfucianizmus képvisel. Ennek gerincét pedig az ősök, a múlt, a környezet és ez ezekkel való harmonikus viszony adja. Egy-egy ruhadarabban jelen van viselőjének státusza, képzettsége, rangja, pozíciója, kora és neme – azaz nemcsak Szöul hagyományai, hanem az ott élők sorsa, mindennapjai is.
Tarts velünk egy kurátori tárlatvezetésre, melyen részletesebben is megismerhetjük a kiállítás anyagát, a hagyományos koreai belső terek felépítését, a viseletek változatosságát és különleges jelképrendszerét! A tárlat időszaki, és 02.18-án véget ér; így aligha lesz erre több alkalom!
A programra előzetes bejelentkezés szükséges elérhetőségeinken legkésőbb 2024. február 13. 12:00-ig! A tárlatvezetés időtartama előreláthatólag 60 perc.
A csoport maximális létszáma 20 fő, melyet a jelentkezések sorrendjében fogunk feltölteni. A tárlatvezetés költsége 1300 Ft/fő; a múzeumba való belépés látássérült és egy kísérője számára ingyenes. Vakvezető kutya természetesen hozható. A pénztárnál igényelhető All-in jegy is, mellyel a Néprajzi Múzeum minden kiállítása szabadon látogatható!
Kérjük, mindenkinél legyen MÁK-kártya vagy MVGYOSZ-kiskönyv a kedvezmény érvényesítéséhez; illetve fém százas, ugyanis a csomagmegőrző szekrények azzal működnek. Az A4-esnél nagyobb csomagok nem vihetők be a tárlatra!
Kísérőt sajnos csak igen korlátozott mértékben tudunk biztosítani, ezirányú igényeiteket mindenképp jelezzétek, vagy gondoskodjatok saját segítőről. Megértéseteket köszönjük!
A program esetleges további részletei Facebook-eseményünkben olvashatóak, mely Facebook-fiók megléte nélkül is megtekinthető:
https://fb.me/e/1IcPmczr9
Találkozó:
1. Örs vezér tere M2 (kürtöskalácsosnál) 9:10-9:20 Izával;
2. Puskás Ferenc stadion 75-ös troli megállója (ahová a 130-as is beérkezik) 9:20-9:30 között Bogival;
3: 75-ös troli „Benczúr utca” megálló a múzeum előtt (Keleti felől érkező oldal) 9:45-9:55
Várunk szeretettel!

Program
2024-02-14 14:00 - 15:30 | Budapest Markó u. 22.
Mentőmúzeum: A tagok megismerkednek a hazai sebészképzéssel, a mentés történetével,és egy ambu babán kipróbálhatják az újraélesztést tárlatvezetés során

A siketvakságról és a fogyatékosság elfogadásáról Erzsébetvárosban
2024-02-15 14:00 - 16:00 | 1077. Budapest, Nagydiófa utca 34. (KlauDió Civil Központ)
A jelenlévők megvitatják véleményüket a fogyatékosság elfogadásáról általában és Lenkainé Vajda Viktória érintett személy segítségével megismerik a siketvaksággel való együttélés egy szegmensét.

„Szinergia – Fotóról festmény” – kiállításmegnyitó
2024-02-15 17:00 - 19:00 | Stefánia Palota – Honvéd Kulturális Központ Stefánia Galéria (1143 Budapest, Stefánia út 34-36.)
Látássérültként a vizuális művészetek befogadása nem mindig egyszerű: már gyengénlátóként is nehézséget okozhat az apróbb részletek észrevétele, vakként pedig gyakorlatilag lehetetlen. Nagy segítséget jelent egy jó audionarrátor, aki – bár maga nem feltétlen képzőművész – alapos tanulmányozás után számunkra is élvezhetővé teszi a festményeket, fényképeket. De vajon hogyan mesélhet képéről maga a festő, aki létrehozta azt? Mit és mennyit képes megosztani, átadni a művész, aki nem audionarrátor, ám a műalkotás keletkezésének, tartalmának nem létezik nála avatottabb személye – egy embernek, aki lehet, fényt sem látott soha?
2023 tavaszán a Szentendre Fotóklub tagjai a Honvéd Kulturális Egyesülettel együttműködve országos pályázatot írtak ki, melynek célja az általuk készített fotókból új képzőművészeti alkotások létrehozása volt. A felhívásra készült festményekből és az ötleteket adó fotókból nyílik kiállítás a Stefánia Palota – Honvéd Kulturális Központ Stefánia Galériájában.
Légy velünk részese e kiállítás megnyitójának, mely a „Szinergia – Fotóról festmény” címet viseli! A megjelenteket köszönti Aranykovács Andrea, a HM Honvédelmi Nevelési Főosztály Kulturális és Társadalmi Kapcsolatok Osztályának osztályvezetője. A kiállítást megnyitja: Tóth András, a Szentendre Fotóklub vezetője és Sipos Gábor ny. ezredes, a Honvéd Kulturális Egyesület elnöke. A zenei aláfestést a Szentendrei Református Ifjúsági Zenekar, illetve a Vakok Iskolája Legato Kórusa biztosítja. A megnyitó után pedig a művészek maguk mesélnek képeikről a látássérült érdeklődőknek.
A részvétel ingyenes. Ha szeretnél csatlakozni hozzánk, 2024.02.13. 16:00-ig jelentkezz a lenti elérhetőségek valamelyikén! Kísérőt sajnos csak igen korlátozott mértékben tudunk biztosítani, ezirányú igényeiteket mindenképp jelezzétek, vagy gondoskodjatok saját segítőről. Megértéseteket köszönjük!
A program esetleges további részletei Facebook-eseményünkben olvashatóak, mely Facebook-fiók megléte nélkül is megtekinthető:
https://fb.me/e/4PfX17lgg
A VGYKE tagjai mellett természetesen nagy szeretettel várunk bárkit: látássérülteket bármely korosztályban, más fogyatékkal élőket, jól látó társaikat, ismerőseiket, lelkes önkénteseket is!
Találkozó: 1. Örs vezér tere M2 (kürtöskalácsosnál) 16:05-16:15 Izával; 2. Puskás Ferenc stadion 75-ös troli megállója (ahová a 130-as is beérkezik) 16:15-16:25 között Bogival
Várunk szeretettel!

Tapintható és narrált festményekről
2024-02-16 10:00 - 12:00 | 1039 Budapest Csobánka tér 5. Békásmegyeri Közösségi Ház I. emeleti kisterem
Balvinszky Orsolya, jelenleg Zürichben élő gyógypedagógus, képzőművésszel beszélgetünk videóhívásban, Messengeren keresztül tagjaink jelenlétében. A beszélgetésünk során munkájáról kérdezem, elsősorban arról, milyen technikával dolgozik, mióta készít látássérültek számára tapintható képeket, melyekről rendszeresen tudósít élő adásban a Facebook-on, és narrálja is képeit.

Látogatás a Rockmúzeumba
2024-02-17 14:00 - 16:00
A XIII. kerületi Lámpás klub tagjai ellátogatnak a Rockmúzeumba

Hangszínház
2024-02-18 16:00 - 18:00 | Jókai Anna szalon Budapest I. kerület Iskola u. 28.
Rák Kati hangszínháza-Kíntornász címmel. Belépő: 1000.-Ft

A Sárkány Éve
2024-02-19 15:00 - 17:00
2024. február 10-én az időt holdévben (is) mérő Kína és a Távol-Kelet számára elbúcsúzott a Víz Nyúl, és beköszöntött a Fa Sárkány Éve. A holdújév, vagy más néven tavaszünnep – melynek kezdőnapja minden évben változik – hatalmas ünnep a világon élő kínai közösségek számára: ilyenkor gyakorlatilag megáll az élet néhány napra. Akik tehetik, még időben hazautaznak Kínába – alaposan megugrasztva az időszak légiforgalmi és egyéb közlekedési statisztikáit. Természetesen Magyarországon is megünneplik: összegyűlik a család, megajándékozzák egymást; búcsúztatják az óévet, és – különféle szokások, rituálék segítségével – biztosítják a szerencsét az új évre: a ház csillog-villog, körös-körül minden a bőséget, szerencsét és gazdagságot jelentő piros színében pompázik.
A Sárkány Éve különösen szerencsés évnek számít (nem véletlenül születik ezekben az években a legtöbb gyerek), talán a legjobban várt az összes közül: a kínai horoszkóp szerint ekkor olyan változások kezdődhetnek, amik pozitív irányban befolyásolhatják az emberiség sorsát.
Oroszlán- és sárkánytánccal, petárdákkal ugyan nem szolgálhatunk, ám – utószilveszter-jelleggel – mi is csapunk egy kis ünnepséget az Azúr Sárkányt megünneplendő! No de mit is jelent ez az egész – miért pont a sárkány? Miért teljesen más a kínai sárkány, mint az európai? Miért nem szabad leszidni a gyerekeket az új év első napján? Mi kerül az ünnepi asztalra? Hogyhogy minden piros ilyenkor? Időtől és tudásunktól függően igyekszünk majd minden kérdésre választ adni; megkóstolni egy-két hagyományos távol-keleti finomságot, megemlékezni híres sárkányokról – és ami a legfontosabb, jól érezni magunkat egymás társaságában! Ölts fel valami pirosat, hozd a jókedved, és csatlakozz hozzánk – szeretettel várunk!
Az esemény Facebook-linkje:
https://fb.me/e/3QqkKdevv

Urbán Erotika-felolvasóest-a belépés ingyenes, 18 éven felülieknek!
2024-02-19 18:00 - 20:00 | K6 Projekt galéria Budapest Klauzál tér 6. 1072
Az erotika, az intimitás, a felnőtt kapcsolatok és a szerelem mindenkiben más és más érzéseket és élményeket kelt. Az est célja, hogy a nyertes műveken keresztül bemutassa ezt a sokszínűséget, és revitalizálja a kortárs magyar erotikus irodalmat.
Az Urbán Erotika Irodalmi pályázat nyertes alkotói:
Aio Zefin | Csányi Timea | Deák Péter | Deimano | Erdélyi Tünde | Ethan Skribić | Fehér Ágnes | Göbölös Virág | Holecz Vivien | J.N. | Marton Lívia | Mészáros Dorka | Schilli Tímea | Sebők Fanni | Siska Péter | Tóth Mónika Viktória

Februári jeles napok és a Húsvét előtti nagyböjt
2024-02-21 14:00 - 14:30 | A Kispesti Lámpás Klub Facebook-oldalán: http://www.facebook.com/KozossegLampasaiKispest
2024-ben a Húsvét a lehető legkorábban, március utolsó hétvégéjén lesz. Így február végi online klubunk alkalmával érdemes lesz beszélni a Húsvétot megelőző nagyböjti időszakról, a februári jeles napokról.

Látogatás a Magyar Nemzeti Levéltárba
2024-02-22 11:00 - 12:30 | 1014. Budapest, Bécsikapu tér 2-4.
A résztvevők megismerkednek a levéltár rejtett kincseivel tárlatvezető segítségével.

Hegyvidék februári online lámpás klub
2024-02-22 16:00 - 16:30 | https://www.facebook.com/KozossegLampasaiHegyvidek
Közeleg a tavasz, irány a természet! Februári online klub alkalmunkon Papp Csabával a Baranya Megyei Szabadidősport Szövetség elnökével beszélgetek a természetjárás, a túrázás gyakorlati tanácsairól, a természetjárás szépségeiről.

2. kerület februári online lámpás klub
2024-02-22 16:00 - 16:30 | https://www.facebook.com/KozossegLampasaiMasodikKerulet
Közeleg a tavasz, irány a természet! Februári klub alkalmunkon Papp Csabával a Baranya Megyei Szabadidősport Szövetség elnökével beszélgetek a természetjárás, és a túrázás gyakorlati tanácsairól, a természetjárás szépségeiről.online

Audionarrált színházi előadás megtekintése
2024-02-22 19:00 - 22:30 | Thália Színház Télikert, Nagymező utca 22-24., Budapest, 1065
Az előadás címe: Anton Csehov: Ványabá, hossza 160 perc egy szünettel. Audionarrátor: Seres Edit Lili. Előnarráció a helyszínen.
A programon való részvétel önköltséges, jegyek korlátozott számban kaphatók a jelentkezés sorrendjében, ára: 4800 Ft/db.

Múzeumlátogatás
2024-02-23 10:30 - 12:00 | Kodály Zoltán Emlékmúzeum, Andrássy út 87-89., Budapest, 1062
A Kodály Zoltán Emlékmúzeum megtekintése tárlatvezetéssel.
A programon való részvétel önköltséges, ára: 1500 Ft/db. A csoport maximális létszáma 20 fő lehet.
A múzeumba vakvezető kutya nem vihető be, valamint a belső terekben fényképezni nem lehet.

Magyar menyasszony kiállítás
2024-02-24 12:30 - 15:30 | Magyar Nemzeti Múzeum Budapest Budapest Múzeum krt. 14-16 1088
A világ változik, de menyasszonyok voltak 500 éve is, és napjainkban is. Hogy változott a női szerep az évek folyamán? Voltak-e régen szerelmi házasságok? Hogy változtak a viseletek, tradíciók?

Audionarrált színházi előadás megtekintése
2024-02-25 19:00 - 21:30 | Pinceszínház, Török Pál u. 3., Budapest, 1093
Az előadás címe: April De Angelis: Színésznők, hossza 2 óra egy szünettel. Audionarrátor: Seres Edit Lili. Előnarráció a helyszínen.
A programon való részvétel önköltséges, jegyek korlátozott számban kaphatók a jelentkezés sorrendjében, ára: 2000 Ft/db.

Februári klubnap Angyalföldön
2024-02-26 15:00 - 17:00 | 1134. Budapest, Tüzér u. 56-58.
Bizsók László Virgil rajzművész munkáinak bemutatása

Lélekmozgató a Csiliben
2024-02-27 16:00 - 17:00 | online
Szeretettel hívok Mindenkit februári soroksári online klubnapunkra, melyen a Csili Művelődési Központban a Parasport Napja alkalmából megtartott Rendezvényen veszünk részt, ahol többek között Mészáros Ágnes, Egyesületünk alelnökasszonya tart szemléletformáló előadást a vakvezető kutyákról, és válaszol minden – a témával kapcsolatban felmerülő kérdésre.
A Rendezvényen felvétel készült, mely megtekinthető lesz 2024. február 27.-én 16:00-tól a Közösség Lámpásai – soroksári látássérültek Klubja Facebook oldalunkon, melynek linkje:
https://www.facebook.com/profile.php?id=100086490647357
Várok Mindenkit szeretettel!

Tárlatvezetés a Pesterzsébeti Múzeumban
2024-02-28 11:00 - 13:00 | Pesterzsébeti Múzeum (1201 Budapest Baross utca 53.)
Szeretettel hívok Mindenkit februári klubprogramunkra, melynek keretében ellátogatunk a Pesterzsébeti Múzeumba, ahol tárlatvezetéssel lehetőségünk nyílik megtekinteni az „Üdvözlet Erzsébetfalváról” című állandó helytörténeti kiállítást, ezt követően a Kossuth Lajos utcán keresztül átsétálunk a Gaál Imre Galériába, ahol a Művészettörténelem című állandó kiállítást láthatjuk szintén tárlatvezetéssel

Februári klubnap
2024-02-28 15:00 - 17:00 | Kondor Béla Közösségi Ház, Kondor Béla sétány 8., Budapest, 1181, Magyarország
A farsangi időszaknak ugyan már vége, de nálunk sem maradhat el a télbúcsúztató, vidám mulatság. Játékkal, fánkkal és tánccal köszönünk el a téltől és fogadjuk a tavasz közeledtét. Ha van kedved érkezz jelmezben, mely nem marad jutalom nélkül.
Mindenkit sok szeretettel várunk.

Klubnap
2024-03-01 14:00 - 16:00 | Budapest Tűzoltó u. 82.
Klubnap a L’amouse cukrászdában

Nemzeti Színáz előadás
2024-03-01 19:00 - 22:00 | A Győri Kisfaludy Károly színház vendégjátéka-Buborékok
A Győri Kisfaludy Károly színház vendégjátéka-Buborékok

A legújabb internetes és unokázós csalásokról tart előadást Farkas Brigitta Rákosmentén
2024-03-04 14:00 - 16:30 | Rákoshegyi Közösségi Ház Kép U 7-9
Meghívtuk Farkas Brigitta 17-ik kerületi rendőrszázadost, hogy tartson előadást tagjainknak a legújabb internetes és unokázós csalásokról és adjon hasznos tanácsokat, hogy milyen módon előzhetjük meg a bűncselekményeket.

Márciusi Klubnap- Itt a tavasz
2024-03-06 15:00 - 17:00 | Újpesti Kulturális Központ: Ifjúsági Ház Budapest, 1042. István út 17-19. I. emelet 117. terem (a terem változhat)
Kedves Tagjaink, Kísérők, Érdeklődők! A márciusi klubon a kerület körzeti megbízottja, Varga Brigitta százados látogat el hozzánk.
Bizonyára ismételten sok hasznos tájékoztatással leszünk gazdagabbak.
A délután keretében beszélgetünk a Nőnapról, és a közeledő Húsvétról is .

„Utánképzés ittas vezetőknek” – audionarrált színházi előadás
2024-03-06 19:00 - 21:30 | Pesti Magyar Színház (1077 Budapest, Hevesi Sándor tér 4.)
Tarts velünk a Pesti Magyar Színházba, ahol Háy János „Utánképzés ittas vezetőknek” című szatíráját nézzük meg audionarrációval!
„Keserű komédia ez – a szó szoros értelmében! A darab szereplői ugyanis lehajtottak egy pár “keserű”-t. Ez még hagyján; az igazi baj abból lett, hogy ittasan autóba ültek. És ha már autóba ültek, balesetet okoztak. “Hőseinknek” most részt kell venniük egy háromnapos csoportterápián, hogy visszakaphassák a jogosítványukat. Kik is ezek a “hősök”? A mai magyar társadalom legkülönbözőbb figurái: műkörmöstől a píárosig, házmestertől a kisstílű maffiózóig, vendéglátóstól a projektmenedzserig és így tovább. Ám ez a csoportterápia nem szimplán a beszélgetésről szól: “hőseinknek” fel kell idézniük, sőt, el kell játszaniuk az ominózus ittas vezetést, ami ide juttatta őket. És ekkor kezdődik csak az igazi keserű komédia! Mindenki próbálja úgy elmesélni ittas vezetésének több mint ciki történetét, hogy a lehető legjobb színben és a lehető legártatlanabbnak tüntesse fel magát.”
(forrás: https://pestimagyarszinhaz.hu/utankepzes-ittas-vezetoknek/)
Szereposztás
Csilla, pszichológus: Bede-Fazekas Annamária
Tünde, pszichológus: Vlahovics Edit
Réka, marketinges: Horváth Sisa Anna
Bogi, műkörmös: Hábermann Lívia
Márió, volt húskereskedő: Pavletits Béla
Anna, újságírónő: Péteri Lilla
Tibor, egy éjjel nappali ABC tulajdonosa: Fellinger Domonkos
Laci, társasházi közös képviselő: Szűcs Sándor
Sándor, építőmérnök, projektvezető egy építőipari cégnél: Rancsó Dezső
Sanyi, vendéglős, talán szakács: Szatmári Attila
Emil, feltehetően belügyes: Barsi Márton
Előadás hossza: 140 perc, egy szünettel
Audionarrátor: Oláh Klaudia
Az előadásra regisztráció kötelező! Ha szeretnél csatlakozni hozzánk, 2024.03.04. 12:00-ig jelentkezz lenti elérhetőségeink valamelyikén! („Ott leszek” jelölése a Facebook-eseménynél önmagában nem minősül jelentkezésnek; ha számodra az a platform lenne a legkényelmesebb, pár szót írj mellé nekünk privát üzenetben!)
A kedvezményes jegy ára látássérülteknek 2000, kísérőknek 3000 Ft. Kísérőt sajnos nem tudunk biztosítani; kérünk, gondoskodjatok saját segítőről. A rendelkezésre álló jegyek száma korlátozott, ezért a jelentkezési sorrendet vesszük figyelembe. Megértéseteket köszönjük!
A program esetleges további részletei Facebook-eseményünkben olvashatóak, mely Facebook-fiók megléte nélkül is megtekinthető:
https://fb.me/e/1tNTaiCMR
Érkezés a színházba: 18:30, a készülékek átvétele és kipróbálása miatt
Megközelíthetőség: 73-as, 76-os trolibuszok (Wesselényi utca/Izabella utca, illetve Dob utca megállók); 74-es trolibusz (Rózsa utca); illetve sétával a 70-es és 78-as trolibuszok (Izabella utca/Király utca megálló).
Találkozó: 1. Puskás Ferenc stadion 75-ös troli megállója 17:55-18:05 Bogival; 2. Keleti pályaudvar M2 kijárat 18:00 18:10 között Izával
Várunk szeretettel!

Nőnapi Klub és a kerámiakészítés alapjai Békásmegyeren
2024-03-08 10:00 - 12:00 | Békásmegyeri Közösségi Ház (1039 Budapest Csobánka tér 5.) I. emeleti kisterem
Vendégünk, Huszár Rita segítségével megtapasztalhatunk egy kézzel fogható művészeti forma, az agyagozás, a kerámiakészítés alapjait.

Színházi kulisszák - a Nemzet Színésze Psota Irén
2024-03-08 17:00 - 19:00 | Békásmegyeri Közösségi Ház (1039 Budapest Csobánka tér 5.) I. emeleti kisterem
Szebényi Ágnes színháztörténész muzeológus tart előadást a Békásmegyeri Közösségi Házban. Színházi kulisszák – a Nemzet Színésze sorozatában ezúttal Psota Irént ismerhetjük meg közelebbről.

Húsvét játékos formában
2024-03-11 15:00 - 17:00 | Kőrösi Csoma Sándor Kőbányai Kulturális Központ (1105. Budapest, Szent László tér 7-14)
A résztvevők egy kvízjátéék formájában elevenítik fel a húsvéttal kapcsolatos ismereteiket.
